
Társadalmi és irodalmi klisék L. Tolsztoj Családi boldogság című kisregényében

Lev Tolsztoj Családi boldogság című kisregényében három problémakört vizsgálok, amelyeket a „klisé” fogalma, illetve a hozzá való viszony kapcsol össze. A klisé a társadalmi normák által meghatározott, az egyéni reflexiót nélkülöző, automatikusan ismétlődő gondolkodási és viselkedésmódokra vonatkozik.
Egyrészt azt vizsgálom, hogy a szereplők viselkedése miképpen szerveződik a társadalmi normák által diktált nemi szerepek alapján, illetve hogyan ütközik ezekkel. A kisregény az elbeszélő hősnő szerelmének és házasságának története, a férfi hőshöz való viszonya pedig társadalmi sztereotípiák, azaz viselkedés-klisék mentén bontakozik ki. Ez a folyamat három fázisra osztható, a házasságkötés előtti, a házasságkötés és a házasság időszakára, melyek mindegyikében más és más a nő attitűdje mind az adott fázishoz tartozó viselkedés-klisék, mind a férfi hős tekintetében.
A dolgozat második része a műben fellelhető irodalmi toposzok köré szerveződik. Az irodalmi toposzok az irodalmi művekben többnyire változatlan formában visszatérő, hasonló jelentésű elemek, amelyek ezért részben klisékként is értelmezhetők. Tolsztoj kisregényében ezek közül a legfontosabb a zene és a természetábrázolás, azon belül is a kert toposza. A zene és a természet megjelenítése a kisregényben az irodalmi hagyománynak megfelelően történik, azaz mindkettő befolyásolja a hősök belső lelki folyamatait, illetve leképezi azokat. Ezért összességében a zene és a természetábrázolás is irodalmi kliséként működik, ami alól kivételt csak a kihallgatás-epizód jelent.
Dolgozatom harmadik részében a kisregény narratív síkjának dialogizáltságát próbálom feltárni. A kiindulási pontom az a Mihail Bahtyinhoz köthető, általánosan elfogadott nézet, hogy Tolsztoj regényeinek narrációja monologikus. Ezt a nézetet azonban a Családi boldogság narratív síkjának elemzése jelentős mértékben árnyalja, mivel az elbeszélő hősnő első személyű szólamában döntően a dialogizáltság dominál. A társadalmi sztereotípiákhoz való polemikus viszony, illetve a férfi hős álláspontjával való ütközés, közeledés, majd újbóli eltávolodás belső dialogizáltságot eredményez.




